Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
-
Mũtikegerekanagie na andĩki-Watho na Afarisai (1-12)
-
Haaro harĩ andĩki-Watho na Afarisai (13-36)
-
Jesu gũcakaya nĩ ũndũ wa Jerusalemu (37-39)
23 Jesu agĩcoka akĩarĩria kĩrĩndĩ hamwe na arutwo ake, akĩmeera:
2 “Andĩki-Watho na Afarisai nĩ meheete wĩra ũrĩa Musa aarutaga.
3 Kwoguo, maũndũ marĩa mothe mamwĩraga-rĩ, mekagei na mũmarũmagie, no mũtikegerekanagie na ciĩko ciao, tondũ no kuuga moigaga na matiĩkaga.
4 Mohaga mĩrigo mĩritũ na makamĩigĩrĩra ciande-inĩ cia andũ, ĩndĩ o matiendaga kũmĩhutia nginya na kaara kao.
5 Maũndũ marĩa mothe mekaga, mekaga nĩguo monwo nĩ andũ, tondũ maramagia tũthandũkũ twa maandĩko tũrĩa mehumbaga tũrĩ ithitũ na makaraihia icũrĩ cia nguo ciao.
6 Mendaga gũikara harĩa haigĩirũo ageni a gĩtĩo maruga-inĩ na gũikarĩra itĩ cia mbere thunagogi-inĩ
7 na kũgeithio nĩ andũ thoko-inĩ na gwĩtwo Rabii nĩ andũ.
8 No inyuĩ, mũtigetagwo Rabii, tondũ Mũrutani wanyu nĩ ũmwe, na inyuothe mũrĩ a Ithe ũmwe.
9 Ningĩ, mũtikanete mũndũ o na ũmwe ithe wanyu gũkũ thĩ, nĩ gũkorũo Ithe wanyu nĩ ũmwe, Ũrĩa ũrĩ igũrũ.
10 O na mũtikanetwo atongoria, nĩ gũkorũo Mũtongoria wanyu nĩ ũmwe, nĩwe Kristo.
11 No ũrĩa mũnene gatagatĩ-inĩ kanyu no mũhaka atuĩke ndungata yanyu.
12 Mũndũ ũrĩa wothe wĩtũũgagĩria nĩ akaanyihio, na ũrĩa wothe wĩnyihagia nĩ agaatũũgĩrio.
13 “Kaĩ mũrĩ na haaro-ĩ, inyuĩ andĩki-Watho na Afarisai, hinga ici! nĩ gũkorũo mũhingagĩrĩria andũ Ũthamaki wa igũrũ, tondũ inyuĩ mũtingĩraga, o na mũtirekaga arĩa marenda kũingĩra maingĩre.
14 ——
15 “Kaĩ mũrĩ na haaro-ĩ, inyuĩ andĩki-Watho na Afarisai, hinga ici! nĩ gũkorũo mũtuĩkanagia iria na thĩ nyũmũ nĩguo mũgarũre mũndũ atuĩke mũrũmĩrĩri wanyu, na rĩrĩa agarũrũka, mũgatũma agĩrĩre gũikio Jehanamu kũmũkĩra inyuĩ.
16 “Kaĩ mũrĩ na haaro-ĩ, inyuĩ atongoria atumumu, tondũ mugaga, ‘Mũndũ o wothe angĩĩhĩta na hekarũ, ũcio ti ũndũ, no mũndũ o wothe angĩĩhĩta na thahabu ya hekarũ, no mũhaka ahingie mwĩhĩtwa ũcio.’
17 Inyuĩ irimũ na itumumu ici! Nĩ kĩĩ kĩa bata makĩria, nĩ thahabu kana nĩ hekarũ ĩrĩa ĩtũmaga thahabu ĩyo ĩkorũo ĩrĩ theru?
18 Ningĩ mugaga, ‘Mũndũ o wothe angĩĩhĩta na kĩgongona, ũcio ti ũndũ, no mũndũ o wothe angĩĩhĩta na kĩheo kĩrĩ kĩgongona-inĩ, no mũhaka ahingie mwĩhĩtwa ũcio.’
19 Inyuĩ itumumu ici! Nĩ kĩĩ kĩa bata makĩria, nĩ kĩheo kana nĩ kĩgongona kĩrĩa gĩtũmaga kĩheo kĩu gĩkorũo kĩrĩ gĩtheru?
20 Gũkĩrĩ ũguo-rĩ, mũndũ o wothe wĩhĩtaga na kĩgongona akoragwo akĩĩhĩta nakĩo hamwe na kĩrĩa gĩothe kĩrĩ kĩgongona-inĩ kĩu,
21 nake mũndũ o wothe wĩhĩtaga na hekarũ akoragwo akĩĩhĩta nayo hamwe na Mwene yo;
22 na mũndũ o wothe wĩhĩtaga na igũrũ akoragwo akĩĩhĩta na gĩtĩ kĩa ũnene kĩa Ngai hamwe na Ũrĩa ũgĩikarĩire.
23 “Kaĩ mũrĩ na haaro-ĩ, inyuĩ andĩki-Watho na Afarisai, hinga ici! nĩ gũkorũo mũrutaga gĩcunjĩ gĩa ikũmi gĩa terere na kĩa bitharĩ na gĩa thuu, no mũtitindanagĩra na maũndũ marĩa ma bata ma Watho, nĩmo kĩhooto, tha, na wĩhokeku. Maũndũ maya nĩ ma bata kũhingia no mũtikahũthie maũndũ macio mangĩ.
24 Inyuĩ atongoria atumumu, mũcungaga rwagĩ no mũkameria ngamĩra!
25 “Kaĩ nĩ kĩeha kĩnene-ĩ, inyuĩ andĩki-Watho na Afarisai, hinga ici! nĩ gũkorũo mũthambagia gĩkombe na thani mwena wa na igũrũ, no na thĩinĩ ciyũrĩtwo nĩ ũkoroku na merirĩria moru.
26 Wee Mũfarisai gĩtumumu, amba ũthambie gĩkombe na thani mwena wa thĩinĩ, ũcoke ũthambie mwena wa igũrũ.
27 “Kaĩ nĩ kĩeha kĩnene-ĩ, inyuĩ andĩki-Watho na Afarisai, hinga ici! nĩ gũkorũo mũtariĩ ta mbĩrĩra ihakĩtwo rangi mwerũ, iria cionekaga irĩ thaka mwena wa igũrũ no thĩinĩ ciyũire mahĩndĩ ma andũ akuũ na gĩko kĩa mĩthemba yothe.
28 No taguo inyuĩ muonekaga nĩ andũ mũrĩ athingu, no thĩinĩ mũiyũire ũhinga na uuni-watho.
29 “Kaĩ nĩ kĩeha kĩnene-ĩ, inyuĩ andĩki-Watho na Afarisai, hinga ici! nĩ gũkorũo mũthondekaga mbĩrĩra cia anabii na mũkagemia mbĩrĩra cia andũ arĩa athingu,
30 na mugaga, ‘Korũo twatũũraga matukũ-inĩ ma maithe maitũ ma tene, tũtingĩanyitanĩire nao kũũraga anabii.’
31 Na njĩra ĩyo, mwĩyumbũraga atĩ mũrĩ ariũ a andũ arĩa mooragire anabii.
32 Gũkĩrĩ ũguo-rĩ, kĩrĩkiei ciĩko icio maithe manyu ma tene maambĩrĩirie.
33 “Inyuĩ njiarũa ici cia nyoka irĩ thumu, mũkaahonoka atĩa ituĩro rĩa gũikio Jehanamu?
34 Nĩ ũndũ ũcio, nĩ ngũmũtũmĩra anabii na andũ ogĩ na arutani. Na nĩ mũkooraga amwe ao na mũmacuurie, mũhũũre amwe ao na iboko thunagogi-inĩ cianyu na mũmanyarire mataũni-inĩ mothe,
35 nĩguo mũcokererũo nĩ thakame ya arĩa othe athingu manoragwo thĩinĩ wa thĩ, kuuma thakame ya Habili nginya ya Zekaria mũrũ wa Barakia, ũrĩa muoragĩire gatagatĩ ka harĩa hatheru ha hekarũ na kĩgongona.
36 Ngũmwĩra atĩrĩ na ma, maũndũ macio mothe nĩ magaakora rũciaro rũrũ.
37 “Jerusalemu, Jerusalemu, wee ũragaga anabii na ũkahũũra na mahiga arĩa matũmagwo kũrĩ wee—nĩ maita maigana ndanenda gũcokanĩrĩria ciana ciaku o ta ũrĩa ngũkũ ĩcokanagĩrĩria tũcui twayo rungu rwa mathagu mayo! No wee ndwendire ũndũ ũcio.
38 Atĩrĩrĩ, nyũmba ĩno yanyu nĩ ĩtiganĩirio.
39 Tondũ ngũmwĩra atĩrĩ, mũtikanyona rĩngĩ nginyagia rĩrĩa mũkoiga, ‘Kũrathimwo nĩ ũrĩa ũroka na rĩĩtwa rĩa Jehova!’”
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Mathayo 23
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
kik_Latn kik_Latn kik_Latn unk kik_Latn unk kik_Latn unk kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn unk kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kam_Latn kik_Latn kik_Latn eng_Latn